מייק רוקנפלר

מייק "רוקי" רוקנפלר (בגרמנית: Mike "Rocky" Rockenfeller; נולד ב-31 באוקטובר 1983) הוא נהג מרוצים גרמני מקצועני המתחרה כיום עבור קבוצת אאודי בסבב המרוצים DTM. בשנת 2010 זכה תחת אאודי במרוץ 24 השעות של לה מאן ובשנת 2013 זכה עם הקבוצה באליפות ה-DTM. רוקנפלר החל להתחרות בגיל 11 במרוצי קארטינג בהם היה פעיל עד לשנת 2000. בשנת 2001 עבר לקטגוריית המכוניות החד מושביות כאשר התחרה בפורמולה קוניג וסיים את העונה במקום הרביעי לאחר שהשיג ניצחון אחד. בשנת 2002 הצטרף לנבחרת הנערים של פורשה והשתתף בתחרות הקאררה קאפ הגרמנית ובסבב המרוצים הבין-לאומי פורשה סופרקאפ. בשנת 2003 סיים במקום השני באליפות הקאררה קאפ הגרמנית, וערך את הופעת הבכורה שלו בסדרת הלה מאן האמריקני לאחר שהשתתף בקטגוריית ה-GT2 במרוץ פטי לה מאן שנערך באטלנטה. בשנת 2004 זכה רוקנפלר באליפות הקאררה קאפ הגרמנית ובנוסף ניצח בשני מרוצים בסבב הפורשה סופרקאפ. בנוסף בשנת 2004 השתתף רוקנפלר במרוץ 12 השעות של סברינג וסיים את המרוץ במקום ה-13. בנוסף השתתף במרוץ פטי לה מאן באותה שנה וסיים במקום ה-14, ובנוסף גם השתתף במרוץ 1000 הק"מ של נורבורגרינג במהלכו הוא וצוותו נאלצו לפרוש. שנת 2005 הייתה עונת הפריצה של רוקנפלר כאשר הוחתם על ידי פורשה לשמש כנהג קבוצת המרוצים הרשמית של החברה, עמה זכה בתואר אליפות קטגוריית ה-GT2 בסדרת האליפות למכוניות GT של ה-FIA לצד שותפו הנהג מארק ליב. בעונה זו רשם 6 ניצחונות קטגוריה כולל במרוץ 24 השעות של ספא. בנוסף בשנה זו יחד עם הנהגים מארק ליב וליאו הינדרי ניצח רוקנפלר עבור קבוצת אלכס ג'וב רייסינג את קטגוריית GT2 במרוץ 24 השעות של לה מאן במכונית הפורשה 911 GT3-RSR. בשנת 2006 התחרה שוב בסדרת הלה מאן האמריקני עבור אלכס ג'וב רייסינג, ניצח במרוץ שנערך ביוסטון וסיים שני בקטגוריית LMP2 במרוץ פטי לה מאן שנערך באטלנטה כאשר נהג במכונית הפורשה RS ספיידר עבור קבוצת פנסקי רייסינג. בשנת 2007 חתם רוקנפלר בקבוצת אאודי והחל להתחרות עבורה במרוצי ה-DTM. באותה שנה השתתף גם במרוץ 24 השעות של לה מאן כאשר נהג במכונית האאודי R10 בקטגוריית LMP1 הבכירה. בשנת 2008 החל במקביל להשתתפותו ב-DTM להתחרות עבור אאודי גם בסדרת הלה מאן האירופית לצדו של הנהג הצרפתי אלכסנדרה פרימה. בסוף עונה זו רוקנפלר ופרימה זכו באליפות הסדרה אף על פי שלא הצליחו לנצח מרוץ אחד במהלך כל העונה, זאת לאחר תאונה שבעקבותיה פרשו יריביהם במכונית הפיג'ו 908 HDi במהלך ההקפה ה-46 במרוץ 6 השעות של סילברסטון. בנוסף בשנה זו סיים במקום הרביעי במרוץ לה מאן. בעונת 2009 המשיך רוקנפלר להתחרות ב-DTM. בשנת 2010 השתתף במרוץ 24 השעות של לה מאן במכונית האאודי R15 מס' 9 לצד הנהגים השותפים טימו ברנהרד ורומן דיומא. רוקנפלר וצוותו ניצחו במרוץ לאחר שהקיפו את המסלול 397 פעמים ורשמו שיא חדש של כל הזמנים במרחק שהושג במרוץ לה מאן לאחר שכיסו 5,410 ק"מ, ובכך שברו את שיא 5,335 הק"מ משנת 1971 של מכונית הפורשה 917. במהלך מרוץ לה מאן שנערך בשנת 2011 היה מעורב רוקנפלר בתאונה קשה מאוד בשעות הלילה המוקדמות כאשר התנגש בגדר הבטיחות במכונית האאודי ה-R18 מס' 1 לאחר ניסיון עקיפה לא מוצלח של מכונית פרארי איטית יותר מקטגוריית ה-GT בישורת המולסאן המהירה. רוקנפלר וצוותו נאלצו לפרוש מן המרוץ לאחר שמכוניתם התרסקה לחלוטין. את מרוץ 2012 סיים במקום השלישי בפודיום. זכייה בקטגוריית GT2 באליפות למכוניות GT של ה-FIA‏ (2005) ניצחון קטגוריית GT2 במרוץ 24 השעות של לה מאן (2005) ניצחון קטגוריית GT2 במרוץ 24 השעות של ספא (2005) זכייה בניצחון הכללי במרוץ 24 השעות של נורבורגרינג (2006) זכייה באליפות סדרת הלה מאן האירופית (2008) זכייה בניצחון הכללי במרוץ 24 השעות של דייטונה (2010) זכייה בניצחון הכללי במרוץ 24 השעות של לה מאן (2010) זכייה באליפות ה-DTM‏ (2013) מדיה וקבצים בנושא מייק רוקנפלר בוויקישיתוף מייק רוקנפלר, ברשת החברתית אקס (טוויטר) מייק רוקנפלר, ברשת החברתית אינסטגרם מייק רוקנפלר, באתר DriverDB לנהגי מרוצים